钦定古今图书集成/明伦汇编/氏族典/第120卷 > 陈璋
## 钦定古今图书集成/明伦汇编/氏族典/第120卷 > 陈璋

按《十国春秋》，吴越陈璋者，孙儒党也，兵败降武肃王。
以从征董昌功，遂被任用，稍迁衢州制置使。天复初，
田𫖳入寇，筑垒绝往来之道，募能夺其地者赏以州。
璋将兵奋击，直据其垒，即日擢衢州刺史。赴州时，王
亲饯于江干，恩礼加等。会徐绾作乱，越州客军指挥
使张洪以绾党自疑，迺率步卒三百人奔璋，璋遽纳
之。未几，丁章叛永嘉，宣州田𫖳使其下戚滔招之，璋
复假道以遣。王闻之，心未善也，密令衢州罗城指挥
使《叶让》杀璋。事泄，璋杀让以叛。陷东阳，犯暨阳，自署
衢、婺二州刺史。久之，为浙师所逐，遂奔淮南。历官右
龙武统军，加平章事。死之日，所乘马悲鸣，数月而薨人咸异焉。初，《武肃王》命璋城衢州，工毕，《赍图》献王。王
视西门樟树，谓左右曰：“此树不入城，陈璋当非吾所
蓄也。”其先见有如此。